CELEX: 62010CN0515
Language: et
Date: 2010-10-29 00:00:00
Title: Kohtuasi C-515/10: 29. oktoobril 2010 esitatud hagi — Euroopa Komisjon versus Prantsuse Vabariik

29.1.2011   
            
            
               ET
            
            
               Euroopa Liidu Teataja
            
            
               C 30/17
            
         29. oktoobril 2010 esitatud hagi — Euroopa Komisjon versus Prantsuse Vabariik
   (Kohtuasi C-515/10)
   ()
   2011/C 30/27
   Kohtumenetluse keel: prantsuse
   
      Pooled
   
   
      Hageja: Euroopa Komisjon (esindajad: G. Rozet ja A. Marghelis)
   
      Kostja: Prantsuse Vabariik
   
      Hageja nõuded
   
   
               —
            
            
               tuvastada, et kuna Prantsuse Vabariik ei ole vastu võtnud vajalikke õigus- ja haldusnorme, et tagada asbesttsemendi jäätmete töötlemine sobivates prügilates, siis on Prantsuse Vabariik rikkunud nõukogu 26. aprilli 1999. aasta direktiivi 1999/31/EÜ prügilate kohta (1) artikli 2 punktist e, artikli 3 lõikest 1 ja artikli 6 punktist d ning nõukogu 19. detsembri 2002. aasta otsuse 2003/33/EÜ, millega kehtestatakse jäätmete prügilatesse vastuvõtmise kriteeriumid ja kord direktiivi 1999/31/EÜ artikli 16 ja II lisa kohaselt (2), lisa sätetest tulenevaid kohustusi;
            
         
               —
            
            
               mõista kohtukulud välja Prantsuse Vabariigilt.
            
         
      Väited ja peamised argumendid
   
   Komisjon esitab oma hagi põhjendamiseks üheainsa väite, mis tuleneb direktiivi 1999/31/EÜ sätete ning eelkõige mõiste „jäätmed” ebaõigest tõlgendamisest.
   Nimelt ei ole hageja nõus Prantsuse ametiasutuste tõlgendusega, mille kohaselt võivad jäätmed olla samal ajal nii püsijäätmed kui ohtlikud jäätmed. Komisjon on seisukohal, et direktiivis tunnustatakse — vastupidi — kolme eri kategooria jäätmete olemasolu, s.o „ohtlikud”, „tavajäätmed” ja „püsijäätmed”, mis väljendub eri kohustustes ja eri jäätmete täpses eristamises prügilasse vastuvõtmise tingimuste osas. Niisiis tuleb asbesttsemendi jäätmeid otsuses 2000/532/EÜ (3) (muudetud otsusega 2001/573/EÜ (4)) kehtestatud jäätmete nimistu kohaselt pidada „ohtlikeks jäätmeteks” ja nende kõrvaldamiseks tuleb tarvitusele võtta erilised ettevaatusabinõud. Siseriiklikud õigusnormid, mille kohaselt kvalifitseeritakse asbesttsemendi jäätmed püsijäätmeteks ja mille kohaselt on lubatud need vastu võtta püsijäätmete prügilasse, ei ole seega kooskõlas direktiivi nõuetega.
   
      (1)  EÜT L 182, lk 1, ELT eriväljaanne 15/04, lk 228.
   
      (2)  EÜT L 11, lk 27, ELT eriväljaanne 15/07, lk 314.
   
      (3)  Komisjoni 3. mai 2000. aasta otsus 2000/532/EÜ, millega asendatakse otsus 94/3/EÜ (millega kehtestatakse jäätmeid käsitleva nõukogu direktiivi 75/442/EMÜ artikli 1 punkti a kohaselt jäätmete nimistu) ja nõukogu otsus 94/904/EÜ (millega kehtestatakse ohtlikke jäätmeid käsitleva nõukogu direktiivi 91/689/EMÜ artikli 1 lõike 4 kohaselt ohtlike jäätmete nimistu) (EÜT L 226, lk 3, ELT eriväljaanne 15/05, lk 151).
   
      (4)  Nõukogu 23. juuli 2001. aasta otsus 2001/573/EÜ, millega muudetakse otsust 2000/532/EÜ jäätmete nimistu osas (EÜT L 203, lk 18, ELT eriväljaanne 15/06, lk 165).